114
1 Aleluja! Kad izađe Izrael iz Egipta i kuća Jakovljeva iz naroda barbarskog, 2 Judeja mu posta svetište, a Izrael kraljevstvo njegovo. 3 Vidje more i uzmače, a Jordan ustuknu. 4 Bregovi skakahu poput ovnova i brežuljci poput jaganjaca. 5 Što ti je, more, da uzmičeš? Jordane, zašto natrag okrećeš? 6 Bregovi, zašto skačete poput ovnova i vi, brežuljci, poput jaganjaca? 7 Dršći, zemljo, pred licem Gospodnjim, pred licem Boga Jakovljeva. 8 On hrid pretvara u slap vodeni i stijenu u izvor vode.