121
1 Hodočasnička pjesma. K brdima oči svoje uzdižem: odakle će mi doći pomoć? 2 Pomoć je moja od Jahve koji stvori nebo i zemlju. 3 Tvojoj nozi on posrnuti ne da i neće zadrijemati on, čuvar tvoj. 4 Ne, ne drijema i ne spava on, čuvar Izraelov. 5 Jahve je čuvar tvoj, Jahve je zasjen tvoj s desne tvoje! 6 Neće ti sunce nauditi danju ni mjesec noću. 7 Čuvao te Jahve od zla svakoga, čuvao dušu tvoju! 8 Čuvao Jahve tvoj izlazak i povratak odsada dovijeka.